《送明首座并简元故人》
宋代·释慧空

目山第一座，江阴道人明。披秀五年住，众中称老成。

龙门吹毛子，瓯峰空故人。昨闻开定山，问之乃其兄。

投机雷雨解，操行冰霜清。一点皮下血，大千尘中经。

以公好兄弟，增我朋友情。新年拄杖头，依旧吴山青。

谭间烦引及，衰病老空生。

作者简介：释慧空（一○九六～一一五八），号东山，俗姓陈，福州（今属福建）人。年十四出家，初学于圆悟、六祖，后至疏山，为南岳下十四世，泐潭清禅师法嗣。高宗绍兴二十三年（一一五三），住福州雪峰禅院，次年退归东庵。二十八年卒，年六十三（《五灯会元》卷一八、《东山慧空禅师语录跋》）。有《东山慧空禅师语录》、《雪峰空和尚外集》传世。　释慧空诗，以续藏经本《东山慧空禅师语录跋》及日本旧刻《雪峰空和尚外集》（今藏北京图书馆）为底本，编为二卷。